Priekšlikums PADOMES DIREKTĪVA, ar kuru izdara grozījumus Direktīvā 2008/9/EK, ar ko nosaka sīki izstrādātus noteikumus Direktīvā 2006/112/EK paredzētajai pievienotās vērtības nodokļa atmaksāšanai nodokļa maksātājiem, kas neveic uzņēmējdarbību attiecīgās valsts teritorijā, bet veic uzņēmējdarbību citā dalībvalstī /* COM/2010/0381 galīgā redakcija - CNS 2010/0205 */





[pic] | EIROPAS KOMISIJA | Briselē, 15.7.2010 COM(2010)381 galīgā redakcija 2010/0205 (CNS) Priekšlikums PADOMES DIREKTĪVA, ar kuru izdara grozījumus Direktīvā 2008/9/EK, ar ko nosaka sīki izstrādātus noteikumus Direktīvā 2006/112/EK paredzētajai pievienotās vērtības nodokļa atmaksāšanai nodokļa maksātājiem, kas neveic uzņēmējdarbību attiecīgās valsts teritorijā, bet veic uzņēmējdarbību citā dalībvalstī PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Padomes Direktīvā 2008/9/EK (PVN atmaksas direktīva) paredzēta iespēja nodokļu maksātājiem, kas neveic uzņēmējdarbību dalībvalstī, atgūt PVN par darījumu izmaksām, kas tam radušās attiecīgajā dalībvalstī (atmaksas dalībvalsts), izmantojot elektronisku portālu, kas izveidots tā dalībvalstī (dalībvalsts, kurā veic uzņēmējdarbību). Šī elektroniskā sistēma aizstāj iepriekšējo sistēmu, saskaņā ar kuru dokumentus iesniedza uz papīra, kā arī vienkāršo procesu uzņēmējiem un nodrošina lielāku tiesisko noteiktību, jo tiek noteikti stingri termiņi un kavējuma procenti, kas pienākas no atmaksas dalībvalsts. Atmaksas pieteikumi jāiesniedz dalībvalstij, kurā veic uzņēmējdarbību, ne vēlāk kā 30. septembrī kalendārajā gadā, kas seko atmaksas periodam. Dažās dalībvalstīs radās vairākas problēmas šīs procedūras praktiskajā piemērošanā, tāpēc tiek ierosināts veikt grozījumus PVN atmaksas direktīvā, lai nodokļu maksātājiem atvēlētu ilgāku laiku pieteikumu iesniegšanai par 2009. gada atmaksas periodiem. Tāpēc termiņš — 2010. gada 30. septembris — pieteikumu iesniegšanai par 2009. gada atmaksas periodiem izņēmuma kārtā jāpagarina līdz 2011. gada 31. martam. Tas neskar citas darbības, kuras Komisija veic, lai nodrošinātu Eiropas Savienības tiesību pareizu piemērošanu. Papildus iepriekš minētajām problēmām tiek ierosināts arī noteikt jomu dažiem īstenošanas pasākumiem, kas pieņemami saskaņā ar procedūru, kura paredzēta Padomes Regulā (EK) Nr. 1798/2003 par administratīvu sadarbību pievienotās vērtības nodokļu jomā. Tas ļautu dalībvalstīm un Komisijai vienoties par nepieciešamajiem direktīvas piemērošanas tehniskajiem aspektiem un tādējādi uzlabotu sistēmas darbību. Vispārīgais konteksts PVN atmaksas direktīvas 15. pantā noteikts, ka atmaksas pieteikumu iesniedz dalībvalstij, kurā veic uzņēmējdarbību, vēlākais līdz tā kalendārā gada, kas seko atmaksas periodam, 30. septembrim. Tā kā direktīva stājās spēkā 2010. gada 1. janvārī, visi pieteikumi par 2009. gadu dalībvalstij, kurā veic uzņēmējdarbību, jāiesniedz vēlākais līdz 2010. gada 30. septembrim. Lai gan ES sistēmas informācijas apmaiņai starp dalībvalstīm bija gatavas laikus, problēmas radās dažu atsevišķu dalībvalstu portālos. Dažas dalībvalstis uzsāka savu portālu darbību ļoti vēlu (pat 2010. gada maija vidū), un vairākos portālos bija vērojamas dažādas tehniskas problēmas darbības spējas un piekļuves ziņā. Tas, ka portāli nebija pieejami savlaicīgi, ievērojami ierobežo nodokļu maksātāja pamattiesības uz nodokļa atskaitīšanu, un šā iemesla dēļ Komisija ierosina pagarināt termiņu pieteikumu iesniegšanai par 2009. gadu, lai nodokļu maksātāji varētu pienācīgi izmantot šīs tiesības. Dalībvalstīm arī ir bijuši atšķirīgi viedokļi par to, kā sistēmai jādarbojas tehniskā ziņā, un šīs atšķirības atklājās tikai pēc sistēmas darbības uzsākšanas. Lai gan kopīgie IT elementi ir noteikti ES mērogā, tehniskās prasības elektroniskajai saziņai ar nodokļu maksātājiem nosaka katra dalībvalsts. Tas arī izraisīja daudzas kavēšanās un problēmas pieteikumu iesniegšanas un apstrādes procesā. Tāpēc ir jāparedz, ka Komisija pēc Administratīvās sadarbības pastāvīgās komitejas atzinuma saņemšanas var pieņemt nepieciešamos īstenošanas pasākumus. Tas konkrēti attiecas uz šādām jomām: pieteikumu iesniegšana elektroniskā portālā; pieteikumu pielikumi; līdzekļi, ar ko dalībvalsts, kurā veic uzņēmējdarbību, apstiprina pieteikuma saņemšanu un pārsūtīšanu, un līdzekļi, ar ko atmaksas dalībvalsts paziņo pieteikuma iesniedzējam par pieteikuma saņemšanu vai pieprasa papildu informāciju. Spēkā esošie noteikumi priekšlikuma jomā Padomes 2008. gada 12. februāra Direktīva 2008/9/EK, ar ko nosaka sīki izstrādātus noteikumus Direktīvā 2006/112/EK paredzētajai pievienotās vērtības nodokļa atmaksāšanai nodokļa maksātājiem, kas neveic uzņēmējdarbību attiecīgās valsts teritorijā, bet veic uzņēmējdarbību citā dalībvalstī. Padomes 2003. gada 7. oktobra Regula (EK) Nr. 1798/2003 par administratīvu sadarbību pievienotās vērtības nodokļu jomā un Regulas (EEK) Nr. 218/92 atcelšanu. Komisijas 2009. gada 30. novembra Regula (EK) Nr. 1174/2009, ar kuru paredz noteikumus par to, kā īstenot 34.a un 37. pantu Padomes Regulā (EK) Nr. 1798/2003 attiecībā uz pievienotās vērtības nodokļa atmaksāšanu saskaņā ar Padomes Direktīvu 2008/9/EK. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Apspriešanās ar ieinteresētajām personām Tika sarīkota neoficiāla apspriešanās ar uzņēmējiem (sanāksmes un konferences ar uzņēmēju organizācijām), un tajā tika apkopoti viedokļi. Uzņēmēju pārstāvji it sevišķi pauda nopietnas bažas par termiņu, kas noteikts pieteikumu iesniegšanai par 2009. gadu, proti, līdz 2010. gada 30. septembrim. Ierosinātais pasākums ir ļoti steidzams, tāpēc nav iespējams sarīkot pasākuma oficiālu apspriešanu. Ietekmes novērtējums Šis pasākums neparedz spēkā esošā pasākuma būtiskus grozījumus, tāpēc ietekmes novērtējums nav nepieciešams. 3. PRIEKŠLIKUMA JURIDISKIE ASPEKTI Ierosinātā pasākuma kopsavilkums Ar priekšlikumu līdz 2011. gada 31. martam izņēmuma kārtā tiks pagarināts termiņš atmaksas pieteikumu iesniegšanai saskaņā ar Direktīvu 2008/9/EK pieteikumiem par 2009. gada atmaksas periodiem, un tiks noteikti daži īstenošanas pasākumi, kas pieņemami saskaņā ar Padomes Regulā (EK) Nr. 1798/2003 paredzēto procedūru. 4. IETEKME UZ BUDŽETU Priekšlikumam nav negatīvas ietekmes uz ES budžetu. 2010/0205 (CNS) Priekšlikums PADOMES DIREKTĪVA, ar kuru izdara grozījumus Direktīvā 2008/9/EK, ar ko nosaka sīki izstrādātus noteikumus Direktīvā 2006/112/EK paredzētajai pievienotās vērtības nodokļa atmaksāšanai nodokļa maksātājiem, kas neveic uzņēmējdarbību attiecīgās valsts teritorijā, bet veic uzņēmējdarbību citā dalībvalstī EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 113. pantu, ņemot vērā Eiropas Komisijas priekšlikumu, pēc leģislatīvā akta projekta iesniegšanas valstu parlamentiem, ņemot vērā Eiropas Parlamenta atzinumu[1], ņemot vērā Eiropas Ekonomikas un sociālo lietu komitejas atzinumu[2], saskaņā ar īpašo likumdošanas procedūru, tā kā: 5. Padomes 2008. gada 12. februāra Direktīva 2008/9/EK, ar ko nosaka sīki izstrādātus noteikumus Direktīvā 2006/112/EK paredzētajai pievienotās vērtības nodokļa atmaksāšanai nodokļa maksātājiem, kas neveic uzņēmējdarbību attiecīgās valsts teritorijā, bet veic uzņēmējdarbību citā dalībvalstī[3] ("PVN atmaksas direktīva"), stājās spēkā 2010. gada 1. janvārī. 6. Saskaņā ar PVN atmaksas direktīvu dalībvalstij jāizveido elektronisks portāls, kuru izmantojot nodokļu maksātāji, kas veic uzņēmējdarbību dalībvalstī, iesniedz pieteikumus, lai atgūtu pievienotās vērtības nodokli, ko tie samaksājuši dalībvalstī, kurā tie neveic uzņēmējdarbību. Šā portāla darbība bija jāuzsāk dienā, kad PVN atmaksas direktīva stājās spēkā. 7. Daudzas nopietnas kavēšanās un atsevišķas tehniskas problēmas ietekmēja portālu izveidi un darbību dažās dalībvalstīs, tādējādi liedzot savlaicīgi iesniegt vairākus pieteikumus. Pieteikums jāiesniedz dalībvalstij, kurā veic uzņēmējdarbību, vēlākais līdz 30. septembrim kalendārajā gadā, kas seko gadam, kurā ir atmaksas periods. Ņemot vērā šo termiņu un to, ka daži elektroniskie portāli nedarbojas pienācīgi, daži nodokļu maksātāji saskārušies ar risku, ka tie nespēs izmantot tiesības atskaitīt izmaksas, kas tiem radušās 2009. gadā. Tāpēc pieteikumiem, kas attiecas uz atmaksas periodiem 2009. gadā, termiņš izņēmuma kārtā jāpagarina līdz 2011. gada 31. martam. 8. Nodokļu maksātāji arī saskaras ar grūtībām tāpēc, ka, dalībvalstīm piemērojot PVN atmaksas direktīvu, ir vērojamas daudzas tehniskas atšķirības. Lai izvairītos no šādām atšķirībām, atsevišķi sistēmas tehniskās piemērošanas aspekti ir jānosaka ar procedūru, kas izklāstīta 44. pantā Padomes 2003. gada 7. oktobra Regulā (EK) Nr. 1798/2003 par administratīvu sadarbību pievienotās vērtības nodokļu jomā un Regulas (EEK) Nr. 218/92 atcelšanu[4]. 9. Tehniskie aspekti, kas jānosaka, attiecas uz elektroniskajiem pieteikumiem, pieteikumu pielikumiem, līdzekļiem, ar ko dalībvalsts, kurā veic uzņēmējdarbību, apstiprina pieteikuma saņemšanu un pārsūtīšanu, un līdzekļiem, ar ko atmaksas dalībvalsts paziņo par pieteikuma saņemšanu un pieprasa papildu informāciju. Shēmas pareizai darbībai ir nepieciešamas standartizētas atsauces un kopīgas tehniskas prasības. 10. Pasākumi, kas nepieciešami, lai īstenotu sīki izstrādātus noteikumus, tostarp vajadzības gadījumā par kopējām veidlapām, saistībā ar dokumentu elektronisku iesniegšanu un paziņojumiem, kas minēti Direktīvā 2008/9/EK, jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto ieviešanas pilnvaru īstenošanas kārtību[5]. 11. Lai nodrošinātu to, ka nodokļu maksātājiem netiks prasīts ievērot termiņu — 2010. gada 30. septembris — pieteikumu iesniegšanai par 2009. gada atmaksas periodiem, šai direktīvai jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī . 12. Tāpēc attiecīgi jāgroza Direktīva 2008/9/EK, IR PIEŅĒMUSI ŠO DIREKTĪVU. 1. pants Ar šo Direktīvu 2008/9/EK groza šādi. 1) Direktīvas 15. panta 1. punktam pievieno šādu daļu: "Atmaksas pieteikumus, kas attiecas uz atmaksas periodiem 2009. gadā, iesniedz dalībvalstij, kurā veic uzņēmējdarbību, vēlākais līdz 2011. gada 31. martam." 2) Iekļauj šādu 27.a pantu: „27.a pants Komisija saskaņā ar procedūru, kas minēta Padomes Regulas (EK) Nr. 1798/2003 44. panta 2. punktā, pieņem pasākumus, ar ko nosaka sīki izstrādātus noteikumus, tostarp vajadzības gadījumā par kopējām veidlapām, saistībā ar dokumentu elektronisku iesniegšanu un paziņojumiem, kas minēti šīs direktīvas 7. un 10. pantā, 15. panta 2. punktā, 18. panta 2. punktā, 19. panta 1. punktā un 20. pantā." 2. pants 1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2010. gada 1. oktobrim. Dalībvalstis tūlīt dara Komisijai zināmus minēto noteikumu tekstus, kā arī minēto noteikumu un šīs direktīvas atbilstības tabulu. Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce. 2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī . 4. pants Šī direktīva ir adresēta dalībvalstīm. Briselē, Padomes vārdā — priekšsēdētājs [1] OV C […], […], […]. lpp. [2] OV C […], […], […]. lpp. [3] OV L 44, 20.2.2008., 23. lpp. [4] OV L 264, 15.10.2003., 1. lpp. [5] OV L 184, 17.7.1999., 23. lpp.